
Feltörekvő falusi turizmus Békés megyében

Kutatásom témájának Békés megye feltörekvő falusi turizmusát választottam. Olyan területet szerettem volna vizsgálni, amely nemcsak érdekes, hanem aktuális is. Egyrészt ezért esett a választásom a falusi turizmusra, hiszen a még most is aktuális Covid helyzet sokat formált az eddigi turisztikai trendeken. A kutatásom központi kérdése az, hogy van-e a falusi turizmusnak relevanciája? Ezt a kérdéskört kívántam több aspektusból is megközelíteni. A vizsgálódásom célterületeként pedig Békés megyét választottam, hiszen nagyon sok, pozitív gyermekkori emlék fűz hozzá. Továbbá a hazai szakirodalmak véleményem szerint nem igazán térképezték fel eddig ezt a területet, amit kiválasztottam.
Saját kutatásomban primer és szekunder eszköztárat alkalmaztam. A primer adatgyűjtésem során két módszert használtam: egy interjút, illetve egy kérdőívet állítottam össze. Az interjún olyan kérdéseimre szerettem volna választ kapni a tanya szakmai vezetőjétől, hogy hogyan változott meg a tanya funkciója, milyen fejlesztések mentek végbe, illetve hogyan tudtak szembenézni a globális világ adta kihívásokkal.
A keresleti oldalnak egy kérdőívet készítettem, melyben főleg arra kerestem a választ, hogy a Covid hatására szívesebben vesznek-e részt falusi turizmusban, mely korosztály számára lehet a legvonzóbb ez a szegmens, illetve mely programokon vennének részt leginkább.
A primer kutatásom során négy hipotézis bizonyítását szerettem volna elérni:
1. H1: A falusi turizmus feltörekvőben van.
2. H2: A falusi turizmusnak van relevanciája Békés megyében.
3. H3: A fiatal korosztály számára is vonzó lehet a falusi turizmus.
4. H4: A falusi turizmus fő vonzereje a természetközeliségben és a közösen eltölthető, aktív programokban rejlik.
Továbbá a szekunder kutatásom során KSH, illetve Eurostat adatokkal dolgoztam. Ezáltal is bizonyítani szerettem volna, hogy a már meglévő adatok is alátámasztják, hogy a falusi turizmus relevanciája megkérdőjelezhetetlen hazánkban.
A négy darab felállított hipotézisem is bizonyságot nyert a kutatásom végére. Az eredményeim azt mutatták, hogy igen magas a részvételi hajlandóság a falusi turizmus iránt nemcsak „egyetemes” értelemben, hanem Békés megyét tekintve is. Külön öröm volt a számomra, hogy a fiatal korosztály is komoly érdeklődést mutat ezen szegmens iránt. Mi több, olyan programokra figyeltek fel a megkérdezettek, amelyeknek igen erős kohéziós ereje van. Tehát ebből az következik, hogy a falusi turizmus valóban tele van lehetőségekkel és valóban van is rá igény.



